[Rakokiven koulun kestävän kehityksen toimintasuunnitelma](https://peda.net/lahti/koulut/moysa/v2/kkks/mkkl2)

Rakokiven koulussa huomioidaan seuraavat kestävään kehitykseen liittyvät asiat:

Luonto- ja ympäristökasvatus:

* Rakokiven peruskoulu sijaitsee monitoimitalo Loistossa Nastolan harjumaisemassa. Sijainti takaa hyvän oppimisympäristön erilaiselle luonnossa tapahtuvalle toiminnalle eri vuodenaikoina. Koulumme käyttää myös Rakokiven urheilualueen metsää, Turranmetsää sekä pururataa luonnontieteiden ja liikunnan sekä muiden oppiaineiden opiskelussa. Koulun vieressä sijaitseva suppa on myös aktiivisessa käytössä.

Kestävän kulutuksen kasvatus:

* Rakokiven koulu toimii monitoimitalo Loistossa, jossa sähkön- ja vedenkulutuksen laitteistot ovat uusia ja nykyaikaisia. Henkilökunta ja oppilaat yrittävät omalla toiminnallaan säästää vettä ja sähköä. Opettajia ohjeistetaan kaikkien sähkölaitteiden oikeaan ja säästävään käyttöön. Veden- ja sähkönkulutusta seurataan rehtorin ja kiinteistönhoitajien toimesta.
* Koulusta löytyy jätekatos, jossa on asianmukaiset lajitteluastiat erilaiselle jätteelle. Luokissa ja opettajien huoneissa on selkeät lajitteluohjeet ja astiat eri jätteille.
* Oppilaita ohjataan oikeaan lajitteluun kouluarjessa. Apuna tässä on mm. erilaiset lajittelutehtävät sekä ruokajätteen määrän päivittäinen seuranta koulun ruokasalissa, jolla pyritään vähentämään ruokahävikkiä.
* Opettajat käyttävät erilaisia kierrätys- ja luonnonmateriaaleja monipuolisesti erityisesti taitoaineissa.
* Oppikirjoja on kierrätetty useita vuosia. Sähköisiä materiaaleja pyritään käyttämään enenevissä määrin.
* Turhaa kopiointia vältetään.
* Jokaiselle luokka-asteelle on suunniteltu ja tehty ikätasoisia kestävään kehitykseen liittyviä tuntikokonaisuuksia.
* Opettajille on koottu valmista sähköistä materiaalia kestävän kulutuksen teemoista.

Oppilaiden osallisuus sekä yhteisöllisyys:

* Koulussamme toimii oppilaskunta. Oppilaskunta osallistuu aktiivisesti koulun viihtyvyyden parantamiseen. Oppilaskunta voi järjestää valvontaa esim. biojätteestä, oikeasta lajittelusta, pyörien oikeista paikoista sekä heijastimien käytöstä.
* Oppilaskunta on mukana luokkaviihtyvyyden kartoituksessa. Oppilaat osallistuvat yhteisöllisen oppilashuollon toimintaan säännöllisesti.
* Ensimmäisen luokan oppilaat saavat syksyllä oman koulukummin. Kummioppilaiden kanssa kokoonnutaan ja toimitaan erilaisin tavoin.
* Yhteinen ulkoalueiden roskienkeräystempaus toteutetaan vuosittain.
* Oppilaat ovat aktiivisia luokassa toimijoita. Luokkaan valitut järjestäjät voivat esimerkiksi seurata, lajitellaanko jätteet oikein.

Yhteistyö eri toimijoiden kanssa:

* Toimimme yhteistyössä monitoimitalon käyttäjien kanssa. Mm. esiopetus ja alkuopetus tekevät mm. lähiympäristöä hyödyntävää yhteistyötä.
* Vanhempaintoimikunta kokoontuu säännöllisesti muutaman kerran lukukaudessa. Vanhempaintoimikunta on ollut aktiivisena osallistujana kodin- ja koulun päivässä. Lisäksi jokainen luokka osallistuu koulun yhteisiin tapahtumiin.
* Vanhempaintoimikuntaa haastetaan miettimään, voisiko vanhempien työpaikoilta mahdollisesti jäävää käyttökelpoista materiaalia saada koululle hyötykäyttöön esim. vanu yms.
* Palolaitos järjestää 112-koulutuksen tokaluokkalaisille.
* Iltapäivätoiminta toimii keke-hengen mukaisesti.
* Koulumme tekee yhteistyötä seurakunnan, nuorisotoimen sekä erilaisten kerhotoimijoiden kanssa.
* Luokat osallistuvat vuosittain kaupungin järjestämään kulttuurikasvatusohjelmaan sekä Isorannan leirikeskuspäiviin. Tämän lisäksi luokat järjestävät omia retkiä. Kaikkiin lähellä oleviin retkikohteisiin kuljetaan kävellen tai polkupyörillä, tai joukkoliikennettä hyödyntäen.

Lukuvuoden tavoitteet:

* Toteutamme kestävän kehityksen periaatteita sujuvasti osana arkea.
* Kaikissa koulun tiloissa on selkeästi merkityt lajitteluastiat ja selkeät ohjeet lajittelusta. Näiden käyttöä harjoittelemme aktiivisesti.
* Lisäämme yhteistyötä Lahden seudun ympäristöneuvonnan kanssa.
* Käytämme Salpakierron neuvontamateriaaleja sekä opettajien sähköisen materiaalilistan materiaaleja.
* Syksyn, talven ja kevään liikuntatunteja järjestetään paljon Rakokiven metsäalueella (suunnistus, marjaretket, hiihto, luistelu, retkeily lähimaastoon).
* Erilaisia projekteja ja oppituntikokonaisuuksia järjestetään ulkona maastossa ja metsässä. Tähän voivat olla apuna Ulos oppimaan -materiaalit, kevätseurantakampanja, ym.